**成語動畫廊【刻舟求劍】**

《第一場》

時：白天

景：主景

人：YY，博士(博)

 △主景。

△博問YY。

博：YY，你做乜嘢呀？

YY：我正話跌咗條鎖呀！

博：跌咗响邊度呀？等我幫吓你手吖！

YY：係外面走廊嗰度跌架！

博：咁你做乜嘢會嚟呢度揾呀？

YY：外面黑媽媽，點揾喎！呢度光啲吖嘛！

博：哦！（笑笑）YY，原來你係刻舟求劍！

YY：博士你笑咩喎？我係揾鎖匙，又唔係揾劍！

博：刻舟求劍係一句出自呂氏春秋嘅成語！

△CUT，接下場。

《第二場 》

時：白天

景：郊外

人：書生（生），書僮（僮），樵夫（樵）

 △接上場。

△郊外，書生、書僮在趕路。

△生有配劍。

博VO：話說响好耐以前……

生：（聽見斬樹聲）呀！

△見樵夫斬樹。

△跌了斧頭。

△將毛巾放樹枝上作記認。

△生看見反應。

生：哎吔！

△生上前。

生：唏！呢位大哥呀！跌咗個斧頭之麻，使乜搞到要吊頸自殺呀？

樵：你誤會咗喇！我唔係吊頸呀！

△樵跳下樹。

樵：我咁做嘅目的，係驚住唔認得斬過邊度，所以咪做個記號認住佢，等陣容易揾番嗰度繼續斬囉！

生：吖！閣下真係聰明絕頂，在下非常佩服呀！

△樵夫不明反應。

△CUT。

《第三場 》

時：白天

景：河上

人：書生（生），書僮（僮），船夫（船）

 △接上場。

△書生在船上，船夫在划船。

△忽然浪起，書生站不穩，配劍跌入水中。

僮：哎呀！少爺呀，你把劍跌咗落水，你要快啲落去執番

佢先得喇！

夫：呢度啲水好深架！你點落去執呀？

生：（看著水面）呀！……

△書生想辦法反應。

生：呀！有喇！

△書生在船邊畫一記號。

夫：公子呀，乜你咁就可以揾番把劍架喇？

生：嘻嘻！冇錯喇！呢個辦法係聰明嘅人先至能夠領悟到

嘅！就算解釋俾你哋聽，你哋都唔會明白架喇！

夫，僮：係咩？

生：開船喇！

△船夫開船前行。

△船到岸邊。

生：（看水淺）唔！呢度啲水夠淺喇！等我落去執番把劍

先！

△生按記號處跳下水。

△夫，僮反應。

△生在水中找到魚、蝦、蟹，卻找不到劍。

僮：少爺呀！你究竟响度做乜嘢呀？

生：奇怪喇！我把劍明明响呢度一直跌咗落去架噃？真係

冇理由，唔咗喎！

△夫，僮大笑反應。

夫：公子，你有冇搞錯呀！你把劍响嗰度（一指遠方）跌

落河架麻，而家隻船嚟到岸邊你先至落水揾喎，你估

把劍識得游水嘅咩！我真俾你笑死咯！

△畫面漸暗。

△CUT。

《第四場》

時：白天

景：主景

人：YY，博士(博)

△見博說話。

博：所以後人就用刻舟求劍呢句成語，嚟形容啲人一知半解，唔識得變通，就好似你咁喇！

YY：吓！（尷尬笑）我都係出去揾鎖匙喇！係咁先喇，博士！

△CUT。